সোমবারই ব্লগার অভিজিৎ রায়ের হত্যার দায় নিয়েছিল আল কায়দা ইন দ্য ইন্ডিয়ান সাবকন্টিনেন্ট (একিউআইএস)। আরেকটি ভিডিওয় আল কায়দার ওই শাখা সংগঠনটির দাবি, বিশ্ব ব্যাঙ্ক, আন্তর্জাতিক অর্থ ভাণ্ডার (আইএমএফ) ও রাষ্ট্রপুঞ্জের নীতি মুসলিম বিরোধী। তাদের সঙ্গে হাত মিলিয়ে মুসলিমদের বিরুদ্ধে কার্যত যুদ্ধে নেমেছেন ভারতের প্রধানমন্ত্রী নরেন্দ্র মোদী। ‘ফ্রম ফ্রান্স টু বাংলাদেশ—দি ডাস্ট উইল নেভার সেটল ডাউন’—নামের ওই ভিডিওতে মোদীর নাম উল্লেখ করেছে জঙ্গি সংগঠনটি। মুসলিমবিরোধী শক্তিগুলির বিরুদ্ধে জেহাদ ঘোষণার ডাক দেওয়া হয়েছে। ভিডিওটিতে মোদীর উদ্দেশে হুঁশিয়ারি দেওয়া হলেও, আদৌ এর কোনও সত্যতা রয়েছে কিনা, তা খতিয়ে দেখছে কেন্দ্র। ওই গোষ্ঠী আদৌ আল কায়দার শাখা সংগঠন নাকি বিক্ষুব্ধ নেতাদের নিয়ে গড়া— প্রথমে তা নিয়ে নিশ্চিত হতে চাইছে ভারত। আজ কেন্দ্রীয় স্বরাষ্ট্র প্রতিমন্ত্রী কিরণ রিজিজু বলেন, ‘‘ভিডিওটির সত্যতা নিয়েই আগে আমাদের নিশ্চিত হওয়া প্রয়োজন।’’